**Mark. 14:12-16; 22-25**

**“Onthou en verkondig Hom elke keer.”**

*Andries Burger, GK Pinetown, 19 Januarie 2020 [Nagmaal]*

*Sing: Lied 159:1; Lied 171:1,2; Ps. 51:1(C); Lied 562:3; Ps. 40:4(T); Lied 253:2; In die Hemel is die Heer!*

Kinders – Nagmaal simboliek

<< Lees Mark. 14:12-16, 22-25 >>

As ons terugkyk na daardie laaste aand in Jesus se lewe op aarde, dan sien ons hoe die legkaart stukkies van God se verlossingsplan presies in mekaar begin pas. Reeds in die Ou Testament was baie van die stukkies daar, maar eers wanneer God al die stukkies reg inmekaar pas, dan sien ons die wonder van die hele plan.

Die pasga was een van daardie legkaart stukkies.

Elke jaar moes God se volk dit vier om hulle te help onthou hoe God hulle uit die wrede slawerny van Egipte verlos het. Die eerste keer in Egipte moes hulle die bloed van ŉ lammetjie aan die deurkosyne smeer, en elke jaar daarna het hulle ŉ lammetjie geslag, heel gaargemaak en saam kruie en ongesuurde brood geëet sodat hulle nie God se verlossing sal vergeet nie.

 Dit was hoe die pasga legkaart stukkie vir hulle gelyk het.

As ons vandag na die pasga stukkie kyk waar dit klaar in die legkaart ingebou is, dan sien ons dat dit baie meer was as net onthou van die redding uit Egipte.

Die pasga het ook vorentoe gewys na die Lam van God wat soos ŉ onskuldige lammetjie sy bloed sou offer vir verlossing van die slawerny van sonde.

Meer nog, ons sien ook dat Jesus Christus van Nasaret daardie Lam van God was – soos Paulus in 1 Kor. 5:17 skryf, *“Ons paaslam is immers geslag: dit is Christus.”*

En omdat Hy die een is waarna die paaslam gewys het, gee Hy vir gelowiges nuwe tekens wat ons aan Hom laat dink (v.22, 23) –

aan sy liggaam wat vir ons gebreek is aan die kruis,

aan sy bloed wat geoffer is om ons te red van die ewige dood omdat dit die skuld van ons sonde wegneem.

Hy het sy liggaam, sy lewe gegee en die brood wat ons eet laat ons dit onthou, en dit herinner ons dat ewige lewe nie van kos kom wat jy met jou hande bewerk en met jou tande kou nie, maar wat jy met jou hart glo.

Want dit is deur geloof in Jesus Christus wat ons deel kry aan die verlossing wat Hy uit genade bewerk het.

Dit is deur die bloed van Jesus Christus en deur sy bloed alleen

 wat ons sondeskuld by God betaal word sodat God ons vergewe –

 want Jesus het elke gelowige se sonde rekening eens-en-vir-altyd afbetaal.

Die brood bly brood en die wyn bly wyn, maar in die Nagmaal het ons ŉ diep geestelike gemeenskap met Jesus Christus self wat belowe het dat Hy by ons is tot aan die einde van die wêreld.

Ons kou die brood met ons tande, en ons sluk die wyn met ons monde, maar met ons gees eet ons Jesus Christus.

Soos brood en wyn kos is vir ons liggame, so is Jesus self kos vir ons gees. Dis presies wat Hy gesê het in Joh. 6:47-51, *“Ek is die brood wat lewe gee.” Ek is die lewende brood wat uit die hemel gekom het. As iemand van hierdie brood eet, sal hy ewig lewe. En die brood wat Ek sal gee, is my liggaam. Ek gee dit sodat die wêreld kan lewe. Dit verseker Ek julle: wie in my glo, het die ewige lewe.”*

Die tekens wat Jesus instel is brood en wyn want dit gaan oor sy liggaam en sy bloed.

Het jy agtergekom dat Jesus nie spesifiek na wyn verwys het nie? Loer weer na vers 23 (gaan kyk maar in Mat 26, Luk 22, 1 Kor. 10 en 11).

Jesus sê nie pertinent dat ons wyn moet drink nie, Hy sê ons moet die beker drink.

Tog word die beker nie die teken van sy bloed nie, maar die inhoud wat binne die beker is. Dit is duidelik wanneer Hy in v. 25 sê dat Hy nie weer van hierdie “wyn” sal drink nie. Die fokus is op die wyn wat so direk ŉ teken is van sy bloed.

Ons moet selfs versigtig wees om nie wyn met alkohol te verabsoluteer nie.

In die NAV word die oorspronklike met “wyn” vertaal want dit is wat ons verstaan binne die beker in Jesus se hand was. Maar Markus en Matteus en Lukas het in die Grieks geskryf “vrug van die wynstok” of “vrug van die wingerd”. Sou dit vandag dus ook druiwesap kon wees?

Enige vrug van die wingerdstok is pragtige simbool van Jesus se woorde dat Hy die ware wingerdstok is (John 15:1). Tog verkies ons wyn, want dit is wat hulle gebruik het by daardie ete.

Die beker is nie onbelangrik nie, dit simboliseer ons eenheid om deel te hê aan dieselfde ware wingerdstok en dieselfde bloed van Jesus, maar dit is nie gelyk met die tekens van die brood en die vrug van die wingerd nie.

Daar is ook ander mooi simboliek in die Nagmaal soos dat ons saam aan tafel gaan om ook so ons eenheid met mekaar uit te beeld terwyl ons saam eet aan die kos van die ewige lewe – Jesus Christus.

Die sterkste simbool vir gelowiges se eenheid en gemeenskap met mekaar is egter die een brood waarvan ons eet.

Soos Paulus in 1 Kor. 10:17 skryf, *“Omdat dit een brood is, is ons, al is ons baie, saam een liggaam, want ons het almal deel aan die een brood.”*

Dis een van die redes waarom ons nie een-een by die huis Nagmaal gebruik nie – die gemeente is een liggaam en dit moet wys in die Nagmaal.

Toe Hy die Nagmaal ingestel het, het Jesus verder gesê dat sy bloed die verbond beseël (v.24).

Jy beseël ŉ testament deur dit te waarborg met ŉ amptelike stempel wat jy daarop sit – sy kruisdood, sy bloed is God se waarborg stempel dat Hy sy nuwe verbond met elkeen wat in Christus glo nakom.

Hy praat nie meer van die verbond met Moses en die volk by Sinaï waar hulle onder die juk van die wet gestaan het nie, maar van die nuwe verbond waarvan Jeremia (31) en Esegiël (37) geprofeteer het.

Die nuwe verbond dat God sy wet, sy wil, op ons harte sal skryf sodat ons sal verander om nie meer soos ŉ steeks donkie deur die wet gedwing te word nie,

maar dat Hy ons sal verander sodat ons ons deur sy Gees laat beheers – dat die Gees van God in ons ons anders sal laat lewe.

Dit is waarvan Paulus skryf in Gal. 5:16, 25, dat wanneer ons *“lewe deur die Gees van God beheers word, dan sal ons nooit swig voor begeertes van ons sondige natuur nie.”* Hy roep ons op, *“ons lewe deur die Gees; laat die Gees nou ook ons gedrag bepaal.”*

Die wyn wat ons aan Jesus se bloed herinner, herinner ons dus ook daaraan dat ons in sy nuwe verbond moet lewe –

nie gehoorsaam omdat ons moet nie, maar omdat ons onder leiding en in die krag van die Heilige Gees self wil en al meer-en-meer kan.

Het jy agtergekom dat Jesus nie gesê het dat ons die Nagmaal gereeld moet gebruik nie? Hy sê dit nie hier aan tafel nie, later het Hy dit deur sy gestuurde apostels geleer wanneer Paulus sê dat ons dit “dikwels” doen.

Die vroeë kerk het dit waarskynlik elke week gevier soos Calvyn ook. Daar is vandag ook kerke wat elke week Nagmaal vier soos Canada Water Church in London wat elk elke jaar besoek as ons daar is om ŉ kursus aan te bied.

Vir die GKSA het ons geoordeel dat “dikwels” darem ten minste elke drie maande is, maar ons kan dit vir praktiese redes meer doen – vir lank het ons dit elke twee maande gedoen hier in die gemeente.

Paulus skryf dat ons Jesus se dood verkondig so “dikwels” as ons Nagmaal gebruik, “totdat Hy kom” (1 Kor. 11:26).

Daarmee bring Hy nog ŉ betekenis van die Nagmaal in.

Soos wat die pasga nie net terug gewys het na die verlossing uit Egipte nie, maar ook vorentoe na Jesus se kruisiging,

netso wys die Nagmaal nie net terug na Jesus se kruisdood nie, dit wys ook vorentoe na die bruilofsmaal wat gelowiges saam ons Here Jesus sal vier in heerlikheid nadat Hy weer gekom het.

Die Nagmaal herinner ons om uit te sien daarna, om gereed te wees daarvoor, om saam uit te roep “Kom Here” (Op 22:17).

Dit is wat die Nagmaal alles is – ons dink en verkondig Jesus se dood, ons vier die verlossing wat Hy daarmee vir ons bewerk het, ons neem deel daaraan as ŉ belydenis dat dit nie net vir ander so is nie maar vir ons persoonlik, vir my en vir jou wat glo en in geloof leef.

Maar die Nagmaal is ook gevaarlik wanneer jy dit verkeerd gebruik.

Kyk wat skryf Paulus in 1 Kor. 11:27-31, “*27Elkeen wat op 'n ongepaste wyse van die brood eet of uit die beker van die Here drink, sal skuldig wees aan sonde teen die liggaam en die bloed van die Here. 28Maar elkeen moet eers homself ondersoek voor hy van die brood eet en uit die beker drink, 29want hy wat eet en drink sonder om te besef dat dit die liggaam van die Here is, bring daardeur 'n oordeel oor homself. 30Daarom is daar baie swakkes en sieklikes onder julle en sterf daar baie van julle. 31As ons onsself vooraf reg ondersoek het, sou ons nie onder die oordeel gekom het nie.”*

Hy bedoel nie dat net mense sonder sonde die Nagmaal mag gebruik nie.

Nagmaal is juis vir sukkelende, struikelende, sondige mense vir wie Jesus sy liggaam laat breek en sy bloed laat vloei het.

Die Nagmaal wil ons troos in ons stryd,

Jesus se liggaam en sy bloed is die voedsel vir ons geestelike swakheid is, die medisyne vir ons geestelike siekte, ons opwekking uit die dood van sonde.

Daar is twee probleme wat Paulus uitlig in die deel wat ons gelees het.

Die eerste is dat ons moet besef dat die Nagmaal die liggaam van Christus is – wat deur brood en wyn uitgebeeld word.

Ons moet seker wees dat ons die Nagmaal reg verstaan.

Dit is ook hoekom ons nie Nagmaal aan kinders en mense bedien wat nog nie hulle geloof bely het nie – want eers met belydenis van geloof is ons seker dat hulle die nagmaal reg verstaan.

Maar selfs al verstaan jy dit reg is daar ŉ ander rede waarom jy steeds ŉ oordeel oor jouself kan bring deur Nagmaal te gebruik (v.29).

Wat Hy bedoel daarmee dat jy jouself moet ondersoek voordat jy Nagmaal gebruik (v.28) is

dat jy sal seker maak dat jy regtig deel is van Jesus se liggaam en jou lewe dit begin wys –

of jy regtig glo en dat geloof lei tot regte berou oor jou sonde;

dat jy regtig die vreugde van Christus se vergifnis en verlossing persoonlik ken en aanvaar; en

of jy regtig met Jesus as geestelike voedsel soos Hy wil lewe as kind van God.

Daar is mense en kerke wat reken dat dit bloot ŉ persoonlike saak is as iemand God se oordeel oor homself sou eet en drink (v. 29) met die Nagmaal.

Dit is waar – maar net ŉ halwe waarheid.

Het ouderlinge nie ook die opdrag om God se skape op te pas en te beskerm nie – selfs teen hulle self nie?

Moenie die Nagmaal gebruik as daar nie sekerheid is dat jy dit reg verstaan nie,

moenie aansit as jy nie eerlik en in opregtheid jou sonde ken en bely en daardeur ŉ afkeer in jouself het nie,

as jy nie met sekerheid glo dat Jesus vir jou persoonlik volkome verlossing uit genade skenk nie

of as jy nie ŉ vaste voorneme het om teen sonde te stry en deur die Gees van God te laat lei nie.

Soek jou versterking vanoggend in dit wat jy vandag sien – en maak dan werk sodat jy volgende keer met oorgawe kan kom aansit.

Fisies is dit dalk net brood en wyn, maar geestelik is dit is Jesus Christus, die Seun van die Lewende God self waarmee jy te doen het.

Laat die Nagmaal jou oproep met ŉ verlange om hierdie sake uit te klaar met God, ek en die ouderlinge is spesifiek geroep om jou daarmee te help. Maak reg sodat jy volgende keer kan kom aansit met sekerheid en vrymoedigheid.

Maar as jy seker is van hierdie dinge (verstaan en besef, hartseer oor sonde, vreugde van verlossing, vaste voorneme om te lewe soos God wil) –

mag die Nagmaal dan vir jou ŉ vreugdefees wees,

ŉ herinnering en ŉ waarborg van Jesus se verlossing

en die sekere vooruitsig dat jy eendag, sommer spoedig saam Hom in heerlikheid sal deel.

Kom ons gebruik die Nagmaal nou in hierdie regte gesindheid van selfondersoek.

**Kort Gebed**

Ons erken ons sonde en besef ons nood:

 **Lees:** Rom. 7:21-25, *21So vind ek dan hierdie wet in my: ek wil die goeie doen, maar al wat ek doen, is die slegte. 22Diep in my wese vind ek vreugde in die wet van God, 23maar ek vind in my doen en late 'n ander wet, wat stryd voer teen die wet van my gees. Dit maak my 'n gevangene van die wet van die sonde wat in my doen en late aan die werk is. 24Ek, ellendige mens! Wie sal my van hierdie doodsbestaan verlos? 25 Aan God die dank! Hy doen dit deur Jesus Christus ons Here.*

**Sing:** Ps. 51:1 (Cloete p. 263) *(Sonde belydenis, roep om ontferming.)*

Deur geloof en uit genade ontvang ons volkome verlossing deur Jesus Christus:

**Lees:** Rom. 3: 3:21-25, *“21Maar nou het die vryspraak deur God waarvan die wet en die profete getuig, in werking getree. Dit is die vryspraak wat nie verkry word deur die wet te onderhou nie, 22maar deur in Jesus Christus te glo. God gee dit sonder onderskeid aan almal wat glo. 23Almal het gesondig, en het nie deel aan die heerlikheid van God nie, 24maar hulle word, sonder dat hulle dit verdien, op grond van sy genade vrygespreek vanweë die verlossing deur Jesus Christus. 25Hom het God gegee as offer wat deur sy bloed versoening bewerk het vir dié wat glo.”*

**Sing:** Lied 562: 3 *(Dank vir genade, vryspraak deur Jesus se bloed.)*

Gedring deur die Gees wat God se wil op ons harte skryf en ons van binne motiveer wil ons, en kan ons gehoorsaam lewe as God se kinders:

**Lees:** Gal 5:16-17, 25, “*16Wat ek bedoel, is dít: Laat julle lewe steeds deur die Gees van God beheers word, dan sal julle nooit swig voor begeertes van julle sondige natuur nie. 17Wat ons sondige natuur begeer, is in stryd met wat die Gees wil, en wat die Gees wil, is in stryd met wat ons sondige natuur begeer. Hierdie twee staan lynreg teenoor mekaar, en daarom kan julle nie doen wat julle graag wil nie. 25Ons lewe deur die Gees; laat die Gees nou ook ons gedrag bepaal.”*

**Sing:** Ps. 40:4 (Totius p. 205) *(Voorneme om te lewe soos God wil hê.)*

Tafel gereedmaak: **Sing** Lied 253:2 *(U is die lewensbrood vir my, ek soek na U.)*

Nagmaalviering